पाएं अपने शहर की ताज़ा ख़बरें और फ्री ई-पेपरडाउनलोड करें
शादी समारोह के लिए तैयारी कर चुके लोगों को कोविड-19 की नई गाइडलाइन जारी होने के बाद बड़ा झटका लगा है। अभी तक शादी समारोह में 50 मेहमानों को बुलाने की अनुमति थी, लेकिन प्रदेश में कोरोना की बेकाबू रफ्तार को देखते हुए राज्य सरकार ने 15 दिन के लिए लॉकडाउन बढ़ा दिया है। गृह विभाग ने 3 मई से 17 मई तक महामारी रेड अलर्ट जन अनुशासन पखवाड़ा घोषित किया है और इसके तहत शादी के लिए अब 31 लोगों से ज्यादा की अनुमति नहीं होगी।
इससे जिले में एक अनुमान के मुताबिक 1000 से ज्यादा शादी कार्यक्रमों पर संकट खड़ा हो गया है। सरकार ने यह तय नहीं किया कि जिन परिवारों में पहले सेे शादियां तय है और मैरिज पैलेस बुक कर रखे हैं उन्हें मेहमानों को आमंत्रित करने में कोई राहत मिलेगी या नहीं। नई गाइडलाइन में 3 मई सुबह 5 बजे से 17 मई तक सुबह 5 बजे तक रेड अलर्ट जन अनुशासन पखवाड़ा रहेगा। लोग इसलिए अधिक परेशान हैं कि पिछले साल शादी टालने के बाद इस बार मई में शादियों के सबसे ज्यादा मूहुर्त है होने से शादी तय की और अब सरकार ने एनवक्त पर मेहमानों की संख्या सीमित कर दी।
लॉकडाउन की वजह से टाली शादी, इस बार मेहमानों का लॉकडाउन
ग्रामीण क्षेत्रों में गर्मियों में शादियां अधिक होती है। पिछले साल लॉकडाउन की वजह से लोगों ने शादी समारोह को टाल दिया था। इस बार मई माह में शादियों के सबसे ज्यादा 10 मुहूर्त होने से लोगों ने शादियां तय की और आमंत्रण पत्र भी भेज दिए, लेकिन कोरोना महासंक्रमण की स्थिति ने सरकार को लॉकडाउन बढ़ाने पर मजबूर किया और शादियों में शामिल होने वाले मेहमानों की संख्या भी कम करनी पड़ी।
लेकिन, शादी वाले घरों में अब मुश्किलें बढ़ गई हैं। जिन घरों में शादियां हैं, उन लोगों ने बताया कि 50 मेहमान एकत्र होने हैं और 50 से ज्यादा कार्ड बंट चुके हैं लेकिन 31 लोगों के ही एकत्र होने की शर्त की वजह से असमंजस की स्थिति में हैं कि किसे बुलाएं और किससे माफी मांगे।
इधर, जिले में 173 नए मरीज आए सामने, 4 मरीजों की हुई मौत, संदिग्ध 72 मरीज भर्ती
कोरोना की दूसरी लहर का संक्रमण जिले में बेकाबू हो चुका है और शनिवार को जिले में 173 नए मरीज सामने आए। जबकि, 4 कोरोना पॉजिटिव की मौत हुई। पहली लहर में बहुत कम मरीजों को ऑक्सीजन सपोर्ट की जरूरत पड़ी थी और मौतें भी कम हुई। इस बार अस्पतालों में सबसे ज्यादा दबाव ऑक्सीजन सपोर्ट वाले मरीजों का है और यहां आने के बाद भी गंभीर मरीजों को चाहकर भी नहीं बचा पा रहे हैं।
शनिवार को जिले में 173 नए मरीज सामने आए। नए संक्रमितों में सबसे ज्यादा 78 संक्रमित सिरोही ब्लॉक में मिले। इसके अलावा शिवगंज 34 और पिंडवाड़ा ब्लॉक में 61 पॉजिटिव आए है। सिरोही कोविड अस्पताल में 116 मरीज भर्ती है,जिसमें से 99 ऑक्सीजन सपोर्ट पर है। कार्यवाहक पीएमओ डॉ. निहाल सिंह ने बताया कि शनिवार को अस्पताल में पॉजिटिव 44 व संदिग्ध 72 मरीज भर्ती है, जिनमें से 99 ऑक्सीजन सपोर्ट पर है। जबकि, 4 कोरोना पॉजिटिव की इलाजा के दौरान मौत हो गई।
मैरिज गार्डन संचालकों को गाइडलाइन पालना के नोटिस
नगरपरिषद ने सिरोही शहर में मैरिज गार्डन संचालकों को कोरोना प्रोटोकॉल की पालना के लिए नोटिस दिए है। नगरपरिषद सिरोही के राजस्व अधिकारी एवं कार्यवाहक आयुक्त सुरेश जीनगर ने बताया कि गृह विभाग की ओर से जारी नई गाइडलाइन की पालना करवाने के लिए शहर में संचालित 15 विवाह स्थलों को नोटिस दिए गए हैं। इसमें बताया कि 30 से अधिक मेहमानों के एकत्रित होने पर जुर्माना वसूला जाएगा। विवाह आयोजक को एसडीएम कार्यालय में सूचना देनी होगी।
सूचना नहीं देने की स्थिति मेें 5000 रुपए का अतिरिक्त जुर्माना वसूला जाएगा। समारोह स्थल पर नो मास्क नो एंट्री की सख्ती से पालना करवानी होगी। आयोजन स्थल पर थर्मल स्क्रीनिंग, हैंडवॉश एवं सेनेटाइजर की व्यवस्था करवानी होगी। विवाह आयोजक को अनिवार्य रूप से वीडियो शूटिंग करवानी होगी। कोरोना गाइडलाइन की पालना नहीं करवाने की स्थिति मेें जुर्माना वसूलने के साथ ही मैरिज गार्डन को 7 दिन के लिए सीज किया जाएगा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn